Na temelju Odluke o rashodu i prodaji službenog vozila Županijskog državnog odvjetništva u Zagrebu broj A-93/2025 od 21. srpnja 2025. Povjerenstvo za provedbu postupka prodaje službenog vozila Županijskog državnog odvjetništva u Zagrebu objavljuje sljedeći

**OGLAS**

**o prodaji službenog vozila prikupljanjem ponuda**

1. **Predmet prodaje**

Predmet prodaje je službeno vozilo u vlasništvu Županijskog državnog odvjetništva u Zagrebu.

1. **Podaci o vozilu**

**Vrsta vozila**: osobni automobil marke Volkswagen, tip GOLF 1.9 TDI, godina proizvodnje 2006., broj šasije WVWZZZ1KZ7B038581, oblik karoserije: zatvoreni, boja vozila: crna s efektom, vrsta motora: DIESEL EURO 4, snaga motora: 77 kW, prijeđeni kilometri: 203.453, registriran do: 24. studenog 2025. Početna prodajna cijena iznosi 1.500,00 eura.

1. **Pregled vozila**

Vozilo se može pregledati uz prethodnu najavu na telefon 098/344-612 radnim danom u vremenu od 10,00 – 12,00 sati, na lokaciji Remetinečka 139, do isteka roka za dostavu ponuda. Prodaja se obavlja po načelu ''viđeno – kupljeno'', što isključuje sve naknadne prigovore kupca.

1. **Način i uvjeti prodaje**

Prodaja će se obaviti prikupljanjem ponuda. Pravo podnošenja ponuda imaju sve fizičke i pravne osobe s prebivalištem, odnosno sjedištem u Republici Hrvatskoj.

1. **Sadržaj ponude**

Pisana ponuda mora sadržavati:

* marku vozila za koje se ponuda podnosi,
* ime i prezime ponuditelja fizičke osobe, odnosno naziv pravne osobe, adresu, e-mail adresu i broj za kontakt,
* presliku osobne iskaznice za fizičke osobe, odnosno izvatka iz odgovarajućeg registra za pravne osobe,
* ponuđena kupoprodajna cijena koja ne može biti manja od početne cijene iz oglasa.

Podnošenjem ponude ponuditelj prihvaća rok valjanost ponude od najmanje 20 dana od zadnjeg dana za podnošenje ponude. Ponuditelji snose troškove pripremanja i podnošenja ponuda te nemaju pravo na nadoknadu istih. Pored ugovorene cijene kupac snosi i sve troškove vezane za prijenos prava vlasništva nad kupljenim vozilom.

1. **Rok za dostavu i otvaranje ponuda**

Pisane ponude ponuditelji su dužni dostaviti u zatvorenoj omotnici s naznakom ''Ne otvaraj – Ponuda za kupnju službenog vozila'', putem pošte ili neposrednom predajom u posebnu državnoodvjetničku pisarnicu za poslove prijema i otpreme pošte Županijskog državnog odvjetništva u Zagrebu, Savska 41/IV, 10 000 Zagreb. Na poleđini omotnice potrebno je navesti naziv i adresu ponuditelja.

Rok za dostavu ponuda je 6. studenog 2025. do 12:00 sati.

Nepotpune i nepravilne ponude, odnosno, ponude koje ne sadrže traženu popratnu dokumentaciju, kao i ponude s ponuđenom cijenom ispod utvrđene početne cijene, neće se uzeti u razmatranje.

Otvaranje ponuda neće biti javno, a ponude će se otvarati na sjednici Povjerenstva imenovanog za postupak prodaje vozila.

1. **Odabir najpovoljnijeg ponuditelja**

Najpovoljnijom ponudom smatrati će se ponuda s najvišom ponuđenom cijenom, uz uvjet da ponuditelj ispunjava sve uvjete propisane ovim oglasom. Ako dva ili više ponuditelja ponude istu cijenu, najpovoljnijom ponudom će se smatrati ona koja je ranije zaprimljena. O izboru najpovoljnije ponude ponuditelji će biti obaviješteni na dokaziv način u roku od 8 dana od dana donošenja odluke o odabiru najpovoljnijeg ponuditelja na adresu ponuditelja naznačenu u ponudi. Ako najpovoljniji ponuditelj odustane od kupnje odnosno sklapanja ugovora ili ako ne uplati ugovoreni iznos u roku, vozilo će se prodati sljedećem ponuditelju koji je ponudio najvišu cijenu i ispunjava sve uvjete iz oglasa.

Nakon što dobije obavijest o prihvaćanju ponude, odabrani ponuditelj obvezan je sklopiti ugovor o kupoprodaji s Županijskim državnim odvjetništvom u Zagrebu u roku od 8 dana od dana dostave odluke o izboru njegove ponude kao najpovoljnije, te u roku od 8 dana od dana sklapanja ugovora uplatiti kupoprodajnu cijenu na račun otvoren kod Hrvatske poštanske banke d.d. IBAN: HR9223900011100015560, model plaćanja: 00, poziv na broj: *(OIB uplatitelja)*, s naznakom: ''Uplata za kupovinu službenog vozila“.

Najpovoljniji ponuditelj je dužan u gore navedenom roku prodavatelju predočiti dokaz o uplati kupoprodajne cijene, a prodavatelj se obvezuje potom predati kupcu odgovarajući broj primjeraka kupoprodajnih ugovora podobnih za prijenos prava vlasništva vozila. Kupac će prilikom preuzimanja kupoprodajnog ugovora preuzeti predmetno vozilo i prateću dokumentaciju. Ako najpovoljniji ponuditelj ne zaključi kupoprodajni ugovor u utvrđenom roku ili ne uplati iznos kupoprodajne cijene smatrat će se da je odustao od ponude.

1. **Ostalo**

Cjelokupan tekst oglasa nalazi na službenim mrežnim stranicama Državnog odvjetništva Republike Hrvatske. Prodavatelj zadržava pravo da poništi ovaj oglas i ne izabere najpovoljnijeg ponuditelja, bez iznošenja posebnog razloga.

U Zagrebu, 23. listopada 2025.

Povjerenstvo za provedbu postupka

prodaje službenog vozila

Županijskog državnog odvjetništva u Zagrebu